Primena tehnika vizualizacije u pretrazi, otkrivanju i razumevanju informacija

doc dr. Dejan Pajić

Odsek za psihologiju, Filozofski fakultet, Univerzitet u Novom Sadu

Vizualizacija je višeznačan pojam. U oblasti psihologije se obično definiše kao proces formiranja vizuelnih predstava objekata, njihovih atributa i međusobnih relacija. Međutim, razvoj informacionih tehnologija i računarske grafike doveo je do proširenja značenja ovog pojma i njegovog pomeranja sa procesa internalizacije, odnosno formiranja mentalnih slika u svesti osobe, na procese eksternalizacije. Vizualizacija se češće definiše kao postupak grafičkog predstavljanja koncepata, podataka i ideja upotrebom interaktivnih, računarski generisanih vizuelnih reprezentacija. S obzirom na predmet vizualizacije, obično se pravi razlika između naučne vizualizacije i vizualizacije informacija. Naučna vizualizacija se odnosi na prikazivanje objekata i podataka koji imaju svoju analogiju u stvarnom svetu i čije relacije se mogu opisati fizičkim i matematičkim modelima. S druge strane, vizualizacija informacija je primena vizuelnih predstava za prikazivanje fenomena koji su apstraktni, nevidljivi i nemaju unapred definisani prostorni raspored niti strukturu. U ovom izlaganju će biti prikazana tri primera vizualizacije informacija. Prvi se odnosi na vizualizaciju rezultata pretrage naučnih informacija u okviru bibliografske baze SCIndeks. Drugi primer ilustruje primenu vizualizacije podataka za opisivanje ekspertize, publicističkog i citatnog ponašanja istraživača iz Srbije u oblasti društvenih nauka. Treći primer predstavlja pokušaj primene tehnika vizualizacije u izradi interaktivnog udžbenika koji bi studentima psihologije trebalo da olakša razumevanje gradiva iz oblasti statistike.